**Franjo Ogulinac Seljo** (Žabno, kraj Siska, 1904. — Visoče, 9. listopada 1942.) bio je borac u Španjolskom građanskom ratu, jugoslavenski partizan i narodni heroj Jugoslavije.

Biografija
----------

Rođen 1904. godine u selu Žabno, kod Siska, u mnogobrojnoj seljačkoj porodici. Njegovi roditelji, Imbro i Marija, imali su jedanaestoro dece, a Franjo im je bio deseti. Osnovnu školu i obućarski zanat Franjo je završio u Sisku, ali se ipak vratio u selo da bi pomogao roditeljima. Ubrzo je postao primer uzornog domaćina. 

### Partijski rad

Franjo se nije bavio samo čitanjem knjiga o unapređivanju poljoprivrede, već je počeo i i da se politički obrazuje. U tome su mu pomagali i partijski drugovi koji su iz Siska stizali u Žabno, pa je Ogulinac, 1931. godine, postao osnivač i prvi sekretar jedne seoske organizacije Komunističke partije Jugoslavije. To je bilo u vreme Šestojanuarske diktature i velike ekonomske krize, a iz tog vremena potiče i njegov nadimak Seljo. U to se vreme se isticao u pružanju otpora vlastima koje su plenile stoku i drugu seljačku imovinu zbog neisplaćenog poreza. Zabeležena je i njegova aktivnost u vreme petomajskih izbora 1935. godine, kad je organizovao otpor seljana zbog falsifikovanja izbornih lista. Njegova je zasluga i okupljanje seljaka oko melioracije podvodnog zemljišta, dugog oko 7 km.

Ogulinčevu aktivnost su primetili, pored organa vlasti koji su ga na razne načine maltretirali, i viši partijski forumi. Odlučeno je da se skloni pred policijom i pošalje na političko školovanje u Sovjetski Savez. Franjo Ogulinac je iz zemlje 9. oktobra 1935. godine. U Moskvi je pohađao Komunistički univerzitet nacionalnih manjina Zapada, gde je učio teoriju revolucije. Ovde je promenio ime i postao Milan Snagić.

### Španski građanski rat

Jugoslovenski borci u Španiji. Franjo Ogulinac drugi u gornjem redu.
Za vreme njegovog boravka u Sovjetskom Savezu, u Španiji je u avgustu 1936. godine izbio građanski rat. Ogulinac je bio među onima koji su pošli u pomoć snagama Narodnog fronta. U Španiju je stigao 15. marta 1937. godine, sa grupom jugoslovenskih dobrovoljaca koji su pošli iz Sovjetskog Saveza. Ogulinac se u Španiji borio u bataljonu „Đuro Đaković", u sklopu internacionalnih brigada. Kao interbrigadist, proveo je u Španiji gotovo dve godine. Kada je početkom 1939. rat završen Frankovom pobedom, interbrigadisti su prebačeni iz Španije u logore u Francuskoj. Ogulinac je najpre bio u logoru „*Saint Cyprien*", a zatim u „*Angeles sur Mer*" i „*Girs*". U logoru „Girs" bio je među istaknutim interbrigadistima iz Jugoslavije koji su se suprotstavili odvođenju logoraša na Mažino liniju. Zbog toga je u maju 1940. godine, prebačen u logor *Verne*. Odatle je potajno krenuo preko Nemačke u domovinu, gde se već vodila borba.

### Narodnooslobodilačka borba

U rodno selo stigao je 15. avgusta 1941. godine i uključio se u Sisački partizanski odred, formiran 22. juna iste godine. Franjo Ogulinac je učestvovao u napadu Sisačkog odreda na jako ustaško uporište u Zrinju u oktobru 1941. godine, a zatim i u mnogim akcijama tog odreda na tlu Banije. Dok je bio pripadnik Sisačkog odreda, koji je imao glavno uporište u šumi Šamarici, ušao je u tek osnovani Glavni štab Hrvatske. Ubrzo je postao i politički komesar tog Štaba.

Kako su se vojne operacije širile i Narodnooslobodilački pokret jačao, Ogulinac je dobijao nove zadatke i često menjao boravište. Od 28. decembra 1941. do 12. januara 1942. godine boravio je na području Gorskog kotara i Hrvatskog primorja, kao operativni oficir Glavnog štaba NOV i PO Hrvatske. Odmah posle toga, odlazi kao operativni oficir u Liku, a povremeno zamenjuje i komandanta Glavnog štaba. Učestvovao je u odbrani Petrove gore, a u junu 1942. u napadu na neprijateljsko uporište Bučko Kamensko.

U septembru 1942. godine postaje komandant Druge operativne zone koja obuhvata područje Pokuplja, Moslavine i Žumberka. Poginuo je 9. oktobra 1942. godine, kod sela Visoče, u Žumberku, u okršaju s ustašama.

Ukazom Predsedništva Antifašističkog veća narodnog oslobođenja Jugoslavije (AVNOJ), 11. jula 1945. godine, među prvim borcima Narodnooslobodilačke vojske, proglašen je za narodnog heroja.

Literatura
----------


|  |  |
| --- | --- |
|  | ***Portal NOB***  |

* „Narodni heroji Jugoslavije". Beograd: Mladost. 1975.

| * p
* r
* u
Komandanti i politički komesari Glavnog štaba NOV i PO Hrvatske |
| --- |
| Komandanti | 
 Rade Končar  **•**  Ivan Rukavina  **•**  Ivan Gošnjak  |  |
| Politički komesari | 
 Marko Orešković  **•**  Franjo Ogulinac Seljo  **•**  Vladimir Bakarić  **•**  Rade Žigić 
 |

| * p
* r
* u
Flag of Socijalistička Federativna Republika Jugoslavija Narodni heroji iz Banije i Siska Flag of Hrvatska |
| --- |
| Narodni heroji Jugoslavije rođeni na teritoriji Banije i u Sisku, kao i oni koji su politički ili vojno delovali na ovom području: |
| 
 Đuro Bakrač  **•**  Milutin Baltić  **•**  Stanko Bjelajac  **•**  Živko Bronzić  **•**  Ivica Bujić  **•**  Rade Bulat  **•**  Vasilj Gaćeša  **•**  *Ivan Gošnjak*  **•**  Rade Grmuša  **•**  Nikola Demonja  **•**  *Nada Dimić*  **•**  Stevo Došen  **•**  Simica Dragić  **•**  Kata Dumbović  **•**  Vlado Janić Capo  **•**  Mate Jerković  **•**  Milan Joka  **•**  Petar Kalanja  **•**  *Juraj Kalc*  **•**  Đuro Kladarin  **•**  Filip Kljajić  **•**  Milanka Kljajić  **•**  Franjo Knebl  **•**  Stojan Komljenović  **•**  Uroš Krunić  **•**  Nikola Maraković Nina  **•**  Josip Marjanović  **•**  Petar Mećava  **•**  Rade Milojević  **•**  Franjo Ogulinac Seljo  **•**  Adam Petrović  **•**  Josip Prša  **•**  Ivan Rukavina Siđo  **•**  Miloš Suzić  **•**  Dušan Ćorković  **•**  Marijan Cvetković  **•**  Miloš Čavić  **•**  Jandro Čipor  **•**  Nikola Šakić  **•**  *Ivan Šibl*  **•**  Ilija Španović  **•**  Mika Špiljak  **•**  Sedma banijska udarna brigada  **•**  Osma banijska udarna brigada  **•**  Šesnaesta banijska udarna brigada 
 | Spomenik na mestu osnutka Sisačkog partizanskog odreda, šuma Brezovica kod Siska |